作者:王昌齡
標題:鄭縣宿陶太公館中贈馮六元二
內容:儒有輕王侯，脫略當世務。本家藍田下，非為漁弋故。無何困躬耕，且欲馳永路。幽居與君近，出穀同所騖。昨日辭石門，五年變秋露。雲龍未相感，幹謁亦已屢。子為黃綬羈，餘忝蓬山顧。京門望西嶽，百里見郊樹。飛雨祠上來，靄然關中暮。驅車鄭城宿，秉燭論往素。山月出華陰，開此河渚霧。清光比故人，豁達展心晤。馮公尚戢翼，元子仍局步。拂衣易為高，淪跡難有趣。張範善終始，吾等豈不慕。罷酒當涼風，屈伸備冥數。